[pic] | KOMISIJA EVROPSKIH SKUPNOSTI |

Bruselj, 3.10.2008

COM(2008) 527 konč.

Predlog

SKLEP SVETA

o podpisu protokola o integriranem upravljanju obalnih območij v Sredozemskem morju (konvencija o varstvu morskega okolja in obalnih območij v Sredozemskem morju) v imenu Evropske skupnosti

(predložila Komisija)

OBRAZLOŽITVENI MEMORANDUM

1. Konvencija o varstvu morskega okolja in obalnih območij Sredozemskem morju, t.im. „Barcelonska konvencija“, je bila podpisana leta 1976 v Barceloni in spremenjena 10. junija 1995. Veljati je začela 9. julija 2004. Evropska skupnost je tako kot vse sredozemske obalne države članice EU pogodbenica konvencije. 3. odstavek 4. člena spremenjene konvencije pogodbenice zavezuje k spodbujanju povezanega upravljanja obalnih območij, ob upoštevanju varstva območij, ki so ekološkega in krajinskega pomena, in racionalne uporabe naravnih virov.

2. Glavni instrument v EU, s katerim se spodbuja integrirano upravljanje obalnih območij, je priporočilo Evropskega parlamenta in Sveta o izvajanju integriranega upravljanja obalnih območij v Evropi (2002/413/ES, UL L 148, 6.6.2002). V poglavju V priporočila je poudarjeno, da je sodelovanje na ravni regionalnih morij pomembno za doseganje boljše uskladitve in reševanje čezmejnih obalnih vprašanj. Skupnost integrirano upravljanje v širšem obsegu spodbuja s horizontalnimi instrumenti, zlasti na področju varstva okolja. Tako te dejavnosti prispevajo k integriranemu upravljanju obalnih območij, ki je sestavni del celostne pomorske politike EU.

3. Na podlagi sklepa Sveta z dne 27. novembra 2006 je Komisija po posvetovanju s predstavniki držav članic v imenu Skupnosti sodelovala pri pogajanjih v okviru konvencij, katerih namen je pripraviti protokol o integriranem upravljanju obalnega območja v Sredozemskem morju. Pogajanja so se zaključila s sprejetjem končnega besedila na konferenci pooblaščencev 20. januarja 2008. Razen Cipra so vse države članice EU, ki so pogodbenice konvencije, protokol podpisale. Ta je na voljo za podpis do 20. januarja 2009.

4. Sredozemska obalna območja so še naprej izpostavljena hudemu pritisku, ki obremenjuje okolje in obalne vire. Protokol zagotavlja okvir za pospeševanje bolj usklajenega in integriranega pristopa, ki vključuje javne in zasebne zainteresirane stranke, skupaj s civilno družbo in gospodarskimi subjekti. Takšen vključujoč pristop je nujen za učinkovitejše reševanje teh težav in dosego trajnostnejšega razvoja sredozemskih obalnih območij.

5. Protokol vsebuje številne določbe, ki jih bo treba izvajati na različnih stopnjah uresničevanja, ter hkrati upošteva načeli subsidiarnosti in sorazmernosti. Medtem ko Skupnost podpira integrirano upravljanje obalnih območij in pri tem med drugim upošteva čezmejno naravo večine okoljskih težav, bodo države članice in njihovi ustrezni pristojni organi odgovorni za zasnovo in izvajanje nekaterih podrobnih ukrepov iz protokola v zvezi z obalnim ozemljem, kot so določitev območij, kjer gradnja ne bo dovoljena.

Ob upoštevanju zgoraj navedenega je primerno, da Skupnost podpiše protokol o integriranem upravljanju obalnih območij v Sredozemskem morju, ki se sklene naknadno.

Predlog

SKLEP SVETA

o podpisu protokola o integriranem upravljanju obalnih območij v Sredozemskem morju (konvencija o varstvu morskega okolja in obalnih območij v Sredozemskem morju) v imenu Evropske skupnosti

SVET EVROPSKE UNIJE JE –

ob upoštevanju Pogodbe o ustanovitvi Evropske skupnosti in zlasti člena 175(1) v povezavi s prvim stavkom prvega pododstavka člena 300(2) Pogodbe,

ob upoštevanju predloga Komisije[1],

ob upoštevanju naslednjega:

(1) Konvencija o varstvu morskega okolja in obalnih območij v Sredozemskem morju je bila sklenjena v imenu Evropske skupnosti s sklepoma Sveta 77/585/EGS in 1999/802/ES[2].

(2) Točka (e) 3. odstavka 4. člena konvencije pogodbenice zavezuje k spodbujanju povezanega upravljanja obalnih območij, ob upoštevanju varstva območij, ki so ekološkega in krajinskega pomena, in racionalne uporabe naravnih virov.

(3) Priporočilo Evropskega parlamenta in Sveta z dne 30. maja 2002 o izvajanju integriranega upravljanja obalnih območij v Evropi[3], zlasti poglavje V, spodbuja izvajanje integriranega upravljanja obalnih območij v skladu z veljavnimi konvencijami, podpisanimi s sosednjimi državami, in vključuje države, ki mejijo na isto regionalno morje in ki niso članice EU.

(4) Skupnost integrirano upravljanje v širšem obsegu, zlasti na področju varstva okolja, spodbuja s horizontalnimi instrumenti. Te dejavnosti tako prispevajo k integriranemu upravljanju obalnih območij.

(5) Integrirano upravljanje obalnih območij je eden sestavnih delov integrirane pomorske politike EU, ki jo je 14. decembra 2007 potrdil Evropski svet.

(6) Na podlagi sklepa Sveta z dne 27. novembra 2006 je Komisija po posvetovanju s predstavniki držav članic v imenu Skupnosti sodelovala pri pogajanjih v okviru konvencije, katerih namen je bil pripraviti protokol o integriranem upravljanju obalnih območij v Sredozemskem morju.

(7) Na podlagi teh pogajanj so pooblaščenci na konferenci 20. januarja 2008 sprejeli besedilo protokola, ki bo na voljo za podpis do 20. januarja 2009.

(8) Sredozemska obalna območja so še naprej izpostavljena močnemu pritisku, ki obremenjuje okolje in obalne vire. Protokol zagotavlja okvir za pospeševanje bolj usklajenega in integriranega pristopa, ki vključuje javne in zasebne zainteresirane stranke, skupaj s civilno družbo in gospodarskimi subjekti. Takšen vključujoč pristop je nujen za učinkovitejše reševanje teh težav in dosego trajnostnejšega razvoja sredozemskih obalnih območij.

(9) Protokol vsebuje številne določbe, ki jih bo treba izvajati na različnih stopnjah uresničevanja, ter hkrati upošteva načeli subsidiarnosti in sorazmernosti. Medtem ko Skupnost podpira integrirano upravljanje obalnih območij in pri tem med drugim upošteva čezmejno naravo večine okoljskih težav, bodo države članice in njihovi ustrezni pristojni organi odgovorni za zasnovo in izvajanje nekaterih podrobnih ukrepov iz protokola v zvezi z obalnim ozemljem, kot so določitev območij, kjer gradnja ne bo dovoljena.

(10) Primerno je, da Skupnost podpiše protokol o integriranem upravljanju obalnih območij v Sredozemskem morju, ki se sklene naknadno –

SKLENIL:

Edini člen

Predsednik Sveta se pooblasti za imenovanje osebe ali oseb, pooblaščenih za podpis protokola o integriranem upravljanju obalnih območij konvencije o varstvu morskega okolja in obalnih območij v Sredozemskem morju v imenu Skupnosti, ki se sklene naknadno.

V Bruslju,

Za Svet

Predsednik

[1] UL C […], […], str. […].

[2] UL L 240, 19.9.1977, str. 1; UL L 322, 14.12.1999, str. 32.

[3] 2002/413/ES, UL L 148, 6.6.2002, str. 24